འོ་ན་དེ་ཉིད་ནད་ཐམས་ཅད་ཀྱི་རྒྱུ་རུ་ཇི་ལྟར་བཞག་རུང་ངམ་སྙམ་ན་མདོ་ལས།སེམས་ཀྱི་གླང་བོ་ཡན་བཏང་བས།།མནར་མེད་གནོད་པ་བྱེད་པ་ལྟར།།འདི་ལྟར་འཇིག་པ་ཐམས་ཅད་དང་།།སྡུག་བསྔལ་དཔག་ཏུ་མེད་པ་ཡང་།།སེམས་ལས་བྱུང་བ་ཉིད་ཡིན་ནོ།།ཞེས་དང་།གློ་བུར་མ་རིག་དྲི་མས་སྒྲིབ།།དེ་བསལ་བས་ན་སངས་རྒྱས་དངོས།།ཞེས་སོགས་ནང་སེམས་ཀྱི་བདག་རྐྱེན་ལས་ཆགས་པ།སྡང་བ།བར་མ་སོགས་སེམས་བྱུང་གི་ཤེས་བྱེད་སྐྱེད་ལ།དེ་ལ་བརྟེན་ནས་ཕྱི་ལུས་ངག་ཡིད་ཀྱི་བྱ་བྱེད་འགུལ་བསྐྱོད་ལ་བཀོད་འདོམས་བྱས་ཏེ་ལུས་སེམས་གཉིས་ཆར་གནོད་བྱེད་ཀྱི་ལས་སྣ་ཚོགས་པ་མ་རིགམ་ཤེས།མ་གསལ་བར་ངང་ངམ་ཤུགས་ཀྱིས་བརྩམས་པ་དང་རྩོལ་བ་ལས་ནད་ཀྱི་རྒྱུར་བཞག་རུང་བ་ཡིན།དཔེར་ན་མ་ཡི་ནུ་ཞོ་ལ་འགོས་ནད་སོགས་ཡོད་པ་བྱིས་པ་དེས་དེ་ཉིད་ནད་ཅན་དུ་རྟོགས་པའི་བློ་མེད་པར་ལོངས་སུ་སྤྱོད་པ་ནི་མ་རིག་པའོ།མ་ཡིས་ནད་ཅན་ཡིན་པ་ཤེས་བཞིན་དུ་བྱིས་པའི་ལྟོགས་སྐོམ་ལ་སྙིང་རྗེ་བའི་ངང་ནུར་འཇུག་པ་ནི་ནད་ཀྱི་ཤེས་བྱ་མེད་པས་མ་རིག་པའོ།སྨན་པས་མ་ཡི་ནུ་ཞོ་ལས་སྐྱེད་པའི་ནད་དུ་ངོས་མ་ཟིན་པར་ནད་གཞན་དུ་གསོ་བ་ནི་སྨན་དཔྱད་ཀྱི་དོན་མ་རིག་པའོ།དཔེ་དེ་བཞིན་དུ་གང་ཟག་རང་རང་གི་ངོས་ནས་སེམས་ཀྱིས་མ་རིག་པས་སེམས་བྱུང་ལ་བདག་རྐྱེན་བྱས།སེམས་བྱུང་དེས་དབང་བོ་དང་ཡན་ལག་ལ་མ་རིག་བཞིན་དུ་བདག་རྐྱེན་བྱས།ཡན་ལག་གིས་གནོད་བྱེད་དེ་ཉིད་ཇི་བཞིན་ལག་བསྟར་བྱུང་བ་ནི་གནོད་བྱེད་དམ་ཉེས་བྱེད་ཀུན་གྱི་རྩ་བ་ཡིན་པས་མ་རིག་པ་ནད་ཀྱི་རྒྱུར་བཞག་རུང་ངོ་།